b"\n_START_ARTICLE_\nTrencadansa\n_START_SECTION_\nInterpretaci\xc3\xb3\n_START_PARAGRAPH_\nActualment, la ballen vuit parelles dividides en dos grups: tres parelles de dansaires i una parella de capdansers o administradors a cada grup. Aquests \xc3\xbaltims, tant els nois com les noies, destaquen per la seva vestimenta. La dansa comen\xc3\xa7a quan, els balladors es posen en dues fileres a l'entrada de la pla\xc3\xa7a vella, perqu\xc3\xa8 entremig puguin passar les autoritats del poble. Un cop que les autoritats estan assegudes a un lateral de la pla\xc3\xa7a, els dansaires entren per parelles, al galop, fan una volta a la pla\xc3\xa7a i es posen en renglera de cara a la sortida. El noi d\xc3\xb3na la m\xc3\xa0 dreta a la noia i l'ajuda a despla\xc3\xa7ar-se cap al davant, es saluden posant el peu dret enrere i els nois fan dos passos enrere, quedant-se a un lateral de la pla\xc3\xa7a, mentre les noies i els capdansers realitzen la primera part del ball, la trencadansa, ja que aquesta part, nom\xc3\xa9s \xc3\xa9s ballada per les noies i els capdansers.\n_START_SECTION_\nPrimera part\n_START_PARAGRAPH_\nA la primera part de la dansa, que representa la part m\xc3\xa9s elegant i cerimoniosa, cada administrador balla amb tres balladores alhora i la seva parella._NEWLINE_Les noies comencen a puntejar amb el peu dret despla\xc3\xa7ant-se una mica endavant fins a formar un cercle. Els dos nois capdansers, que es troben a dins, comencen ballant amb la seva parella i es van canviant de posici\xc3\xb3 fent un salt al mig del cercle. A continuaci\xc3\xb3, es van dirigint a les seves balladores, les van ruixant amb les almorratxes, anant i tornant fins a trobar la parella inicial.\n_START_SECTION_\nSegona part\n_START_PARAGRAPH_\nUn cop finalitzada la primera part, entren el nois per dins del cercle format per les noies, fan una volta a la pla\xc3\xa7a i queden de cara a la sortida. En aquest moment, comen\xc3\xa7a la segona part de la dansa, el Ballet de D\xc3\xa9u. Els dansaires es col\xc2\xb7loquen en dues fileres en paral\xc2\xb7lel a les autoritats, a una banda els nois i a l'altre les noies i, van avan\xc3\xa7ant endavant i endarrere mentre el noi saluda a la noia.\n_START_SECTION_\nTercera part\n_START_PARAGRAPH_\nLa tercera i \xc3\xbaltima part, s'anomena La Corranda, on per finalitzar la dansa, en grups de dues parelles, els nois alcen a les balladores enlaire._NEWLINE_Aquesta \xc3\xbaltima part, des del 1985, compta amb la participaci\xc3\xb3 del p\xc3\xbablic, que \xc3\xa9s convidat a realitzar aquesta part de la dansa establint una renyida compet\xc3\xa8ncia per veure qui aguanta m\xc3\xa9s estona a les noies enlairades._NEWLINE_Despr\xc3\xa9s de la Corranda, es torna a ballar la trencadansa inicial, i per acabar donen la volta a la pla\xc3\xa7a tot saludant a les autoritats, als m\xc3\xbasics i al p\xc3\xbablic assistent.\n_START_SECTION_\nVestuari\n_START_PARAGRAPH_\nEl vestuari \xc3\xa9s propietat de l'Ajuntament de Prats de Llu\xc3\xa7an\xc3\xa8s, que el cedeix a l'associaci\xc3\xb3 encarregada dels assajos i, tot i que ha anat variant amb el temps, hi ha alguns elements que s'han mantingut fixes fins al moment. Elements com ara: el barret de copa o la capa que antigament s'anomenava gambeto. Aix\xc3\xb2 tamb\xc3\xa9 ha passat amb les mantellines blanques de les dones, que algun temps han alternat amb rets.\n_START_SECTION_\nHomes\n_START_PARAGRAPH_\nAntigament, el vestuari que duien els homes que ballaven com a capdansers, estava format per: un cal\xc3\xa7\xc3\xb3 i un gec de vellut negres amb botons daurats; un gambeto i un barret de copa negres; una camisa i un pitet blanc; una faixa vermella; unes mitges blanques; unes sabates negres amb sivella i per \xc3\xbaltim, una almorratxa._NEWLINE_Referent als homes que no eren capdansers, cal dir que el seu vestuari es basava a portar: un cal\xc3\xa7\xc3\xb3 i un gec de vellut; una faixa; una barretina i un corbat\xc3\xad; una camisa i unes mitges blanques; i unes espardenyes amb vetes vermelles._NEWLINE_En l'actualitat el vestuari dels balladors est\xc3\xa0 format per: jaqueta de vellut negre, camisa blanca, pantalons fins a sota genoll de vellut negre, faixes vermelles, mitges blanques i espardenyes de vetes negres. Pel que fa als homes capdansers, cal ressaltar que porten capa negra i barret de copa.\n_START_SECTION_\nDones\n_START_PARAGRAPH_\nPel que fa a les noies capdanseres, portaven: una mantellina; una faldilla i gip\xc3\xb3; unes ditenes; una brusa i mitges blanques i per acabar, unes sabates negres amb sivella._NEWLINE_La resta de balladores, portaven una brusa blanca; un gip\xc3\xb3 i un davantal negres; una faldilla i un mocador; unes ditenes i una xarxa de color negre; unes mitges blanques i per acabar, unes espardenyes amb vetes vermelles._NEWLINE_Actualment el vestuari est\xc3\xa0 format per les peces seg\xc3\xbcents: mantellines blanques, cossets negres, faldilles, enagos, mitges blanques i sabates negres.\n_START_SECTION_\nM\xc3\xbasica\n_START_PARAGRAPH_\nLa trencadansa \xc3\xa9s acompanyada habitualment per una cobla. Va ser interpretada per la cobla orquestra Lira fins a l'any 1965. Despr\xc3\xa9s d'interpretar-la molts m\xc3\xbasics de fora, l'any 2005, la torna a interpretar un grup de musics pradencs, l'Espont\xc3\xa0nia del Llu\xc3\xa7an\xc3\xa8s.\n_START_SECTION_\nHist\xc3\xb2ria\n_START_PARAGRAPH_\nAntigament, es ballava el dia 22 de gener. Al mat\xc3\xad, es realitzava el bon jorn. La cobla passava pels carrers tocant m\xc3\xbasica alegre i els infants, trucaven a les portes de les cases principals i saludaven a la gent amb la frase: \xe2\x80\x9cBon jorn, bon jorn\xe2\x80\x9d. A la tarda, trencaven dansa, aix\xc3\xb2 significa que els majorals o administradors iniciaven el ball i ballaven amb quatre majorales i dues donzelles escollides. Cada majoral, ballava amb tres balladores alhora: dues majorales i una fadrina. Ells portaven una almorratxa amb perfum amb la qual perfumaven a les balladores._NEWLINE_Els qui desitjaven ballar, no podien anar a cercar la balladora. Havien de fer una almoina pel sant al majoral i, aquest, anava a cercar l'escollida. Un cop el majoral havia escollit balladora l'oferia al ballaire que la hi havia demanada. Abans, per\xc3\xb2, li feia donar un giravolt i la ruixava amb l'aigua de l'almorratxa. Era obligat que elles cada vegada que sortien a dansar, estrenessin vestit o se'l mudessin. Entre ballada i ballada feien un refresc."